「第31屆香港舞台劇獎」頒獎禮去年6月在葵青劇院舉行後,被指活動「不妥內容」損聲譽,藝發局停止對頒獎禮資助,康文署亦不贊助頒獎禮場地。
劇協就事件表態後,2月舉行義賣紀念品籌募經費,以支持新一屆頒獎禮的製作費用。「第32屆香港舞台劇獎」頒獎禮今晚(29日)在私人地方舉行,香港戲劇協會會長馮祿德(祿叔),頒獎禮開始前他接受訪問。
他說:「今日心情輕鬆愉快,可能昨晚(28日)完成演出,加埋睇到今日一切都好順利,天氣唔係太差,我覺得係好開心,事實上籌備今屆頒獎禮,喺過去2﹑3個月以來,保持好平靜﹑輕鬆,好似冇事發生過嘅平靜心態進行,唯有咁樣相信處事先順利,未來先更樂觀,同埋世界要繼續轉,我哋希望一切可以好和諧咁去發展,今日成班同事好早嚟到綵排,一路都好順利。
(未來是否再想申請藝發局資助?)今日表現點樣唔知,但有信心一切順利,但唔係一種表態,好似剛才我所講平常心態進行,盡量做得最好,所謂平常心意思,曾經發生過小風波﹑大風波也好,我哋當冇發生過,係唔係都咁樣準備,係繼續去做﹑創新,都照樣去做,劇場人係盡力做到最好,當然永遠都有不足,下次應該更有進步。
(未來一年點做?)我哋思考過未有最後決定,曾經透露過同對方有關重要人物傾偈,就話我哋覺得呢個為全港市民﹑為下一代服務,提供好好健康精神娛樂,係為提供畀市民服務,我哋去申請一啲香港市民公帑應該好合理,當然有乜嘢理由,無論客觀或其他理由,唔批准就到時再算,相信有理由一定會提出,我哋一直抱積極樂觀希望,如果仍然係唔得到順利資助,希望睇現實環境點做。
今屆做得成,好多謝好多熱愛香港話劇及舞台劇嘅市民﹑好關心劇協﹑好支持我哋,無論本港﹑海外人士及國內同胞,呢個打氣都好夠,出年有冇錢就唔知,唔能夠成日攤大手板要求人哋同我哋買嘢,一切都有解決,船到橋頭會直,先搞好今晚先。
(今次嘉賓或者過審劇目有沒有篩選?)我一路聲明講,我哋當冇事發生過,我哋本乎我哋初心,原則係合法合理合情,係唔會踩任何嘢,觸犯法律嘅嘢,至於其他人心情係點,鍾意邊個我哋冇得估測,我哋順住我哋主題,做起文本,主題唔係由去年定,以往好幾年前﹑疫情前都定咗,疫情出現後都更加要定主題振奮人心,繼續行呢條路,有一方面我哋繼續會去嘅時候,藝術發展求生求變係自然趨勢,如果發覺今晚有乜新構思,不一定係因為目前環境,或者因為顧忌什麼,我哋遷就乜嘢,睇到純粹可能礙於客觀環境,地方唔同咗,礙於人手,礙於大家睇到厭...當然估測我哋係咪咁嘅意思,我最怕估測,我話畀你聽係唔係都唔信,唔好估囉,我哋嘅心係坦誠及直率,𠵱家表達多左驚有啲人好容易覺得隱晦含蓄唔明,都係藝術手法。我哋一向用不同手法追求真善美﹑合法合情合理,冇一早定Marking scheme。
(私人地方有沒有困難?)顧忌唔係人哋喜惡,要顧忌有冇影響到香港市民生活,如果去餐廳酒家鄰近民居,一搞起上嚟有乜哄動就唔好啦,亦影響到公安,到時又多一條問題。今晚環境本身離開咗市民,但有本身特色,做起上來會安樂啲。(可否透露使幾多錢?)講錢失感情,但我哋就住,多謝熱心支持香港舞台劇市民,我哋籌到足夠嘅錢今晚用,如果有少許用剩,希望撥落下年,但希望唔使啦,真係名正言順公開申請到香港市民交稅﹑香港政府撥嘅一啲費用畀我哋做,到時真係唔得再算,天無絕人之路。
(主題『風』是否回應當局撤資助?)唔好亂想,呢個風字,係我哋傾下傾出乜嘢最好,我唔知你有冇睇晒場刊,風係自然界現象,如果唔好嘅解釋就有歪風﹑罡風﹑龍捲風,但風亦有好的一面,春風﹑和風,所有風都係滋潤令植物生長,我哋取其善意,今次講到明,唔好估,我哋唔係揀黑面,係揀白面,係揀善嗰面,唔係惡嗰面,唔好屈我,我係揀好嘅意思。
好嘅意思係乜嘢?我哋成至藝術工作者,面對疫情之後,齊心重建香港,令到香港更好,我哋成班藝術工作者醉心創作,就好似一股氣流,然後匯聚一齊而成風,呢個風係出現後,表現不同風格﹑不同風采,帶嚟一種風尚,句句都係正面嘅風字,然後能夠滋潤生命,感化人心,好似化育萬物嘅春風。風仲有一樣,清新嘅風吹走以往陰霾,乜嘢原因積落都好,吹走唔好嘅嘢,呢個風幾有意思。
(有沒有信心之後獲申請?)冇,都係平常心,我冇得估人哋點樣,你問我係咪被打壓呢?我上次記者會都有講,我唔鍾意用封殺﹑打壓呢啲字,我希望對方唔係,大家都係為香港市民好,盡心盡力做好本分,係願意追隨政府指出光明嘅方向,點解要有敵我對立,點解要有鬥爭呢?我哋大家一齊做好佢唔好咩?我唔希望用打壓及封殺呢個字,但未來會點我唔知,等如我話畀人聽,昨晚齣戲係我此生最後一齣戲都唔定,因為我鬼知跟住發生乜事,但從樂觀光明方向諗,有時人事嘅嘢,一時嘅決定我冇得控制,但喺無論劇協同劇界,我哋係向光明及希望方面去諗,正常現象係唔會咁出現。」訪問完後祿叔笑言:「唔好再問落去,會愈講愈激。」